ORDE do 6 de xullo de 2023 pola que se ditan instrucións para a elaboración dos orzamentos xerais da Comunidade Autónoma de Galicia para o ano 2024.
Consellería de Facenda e Administración Pública — III. Outras disposicións — 07/07/2023

O sometemento da actividade económico-financeira da comunidade autónoma ao réxime de orzamento anual, determina a necesidade de establecer para cada exercicio as directrices básicas que deben informar a elaboración dos orzamentos da Xunta de Galicia, como instrumento último da política económica do Goberno para garantir unha idónea utilización dos recursos públicos, que contribúa a mellorar o nivel de benestar dos cidadáns.
A evolución económica nacional e europea ao longo do ano 2022 e do período transcorrido de 2023 mostra signos contrapostos.
Así, ao comezo do ano 2022, o levantamento das restricións asociadas á pandemia conduciu a unha intensa recuperación da actividade que mesmo xerou tensións de abastecemento pola falla de preparación loxística perante unha rápida recuperación. Porén, a invasión rusa de Ucraína acelerou o repunte dos prezos das materias primas que viña producíndose desde o ano 2021, o que determinou unha intensificación das presións inflacionistas e, en resposta a iso, un endurecemento das políticas monetarias. Como resultado, produciuse unha notable desaceleración do produto interior bruto real na segunda metade do ano. En conxunto, o crecemento do PIB real situouse no 5,5 % en 2022 en España (3,5 % na zona euro).
Nos meses transcorridos do ano 2023 parece advertirse un maior dinamismo do previsto anteriormente (pese a que algún dos nosos principais socios entrou en recesión), mostrándose a actividade económica máis resistente do inicialmente previsto. Así, o crecemento intertrimestral da economía española foi do 0,5 % no primeiro trimestre de 2023 (0,1 % na zona euro).
De acordo coas últimas proxeccións do Banco de España e da Comisión Europea, espérase que a economía española presente un grao crecente de dinamismo no segundo trimestre e unha certa meración cara final de ano. Ao incremento do ritmo de avance do produto interior bruto contribuirán, entre outros factores, a diminución prevista das presións inflacionistas, a desaparición das disrupcións nas cadeas produtivas globais e o despregamento dos fondos vinculados ao programa Next Generation EU (NGEU) e a boa marcha das exportacións.
No que atinxe á economía galega, no ano 2022 o PIB real medrou un 3,8 %, sendo de destacar que no último trimestre recuperouse o nivel previo á pandemia, o acadado no cuarto trimestre do 2019. Polo lado da oferta os problemas nas cadeas de subministración ou o encarecemento da electricidade e gas afectaron intensamente á industria galega polo importante peso de sectores como a produción de enerxía eléctrica, a fabricación de vehículos ou a industria electrointensiva. Pola contra, no sector servizos, o comercio, o transporte e a hostalaría tiveron un bo comportamento, favorecidos pola volta á normalidade tras a pandemia.
As previsións incluídas nos Orzamentos da Xunta de Galicia para o ano 2023 estiman un crecemento do 1,7 % neste ano, impulsado fundamentalmente polo bo comportamento do sector industrial no ano 2023, unha vez se reduciron os problemas que o afectaron no ano anterior, así como a mellora da achega exterior.
Malia que estas proxeccións están suxeitas a unha elevada incerteza por diferentes factores, con medio ano transcorrido, estamos no bo camiño para acadar este obxectivo.
No eido externo, os principais riscos están relacionadas coa evolución das actuais tensións xeopolíticas e co impacto que o intenso endurecemento da política monetaria pode ter sobre a actividade económica.
Tamén supón un foco de incerteza, a orientación da política fiscal e o desenvolvemento do ciclo orzamentario das comunidades autónomas, por mor da recente convocatoria electoral. En efecto, o retraso na celebración do Consello de Política Fiscal e Financeira, no que se acorda o obxectivo de estabilidade que deben respectar as contas autonómicas do ano 2024, ao desaparecer a cláusula de salvagarda do Pacto de Estabilidade e Crecemento e a volta das regras fiscais, e a previsible dilación na comunicación dos ingresos do sistema de financiamento para o vindeiro exercicio, introducen novas incertezas na evolución do gasto público e a elaboración das contas para o ano 2024.
Neste sentido, o programa de Estabilidade 2023-2026 remitido polo Goberno de España ás institucións europeas, reflicte un déficit cero para as comunidades autónomas no ano 2024, eliminando a posibilidade de recorrer ao endebedamento como fonte de financiamento, sendo esta a referencia que tomará Galicia para a elaboración dos seus orzamentos.
A reforma do marco europeo de gobernanza fiscal ten por obxecto, unha vez superado o periodo extraordinario da pandemia que xustificou a suspensión das regras fiscais, voltar á estabilidade macroeconómica e financeira, o que significa reducir a débeda e mantela en magnitudes sostibles no longo prazo, de xeito que se poidan enfrontar futuras crises mantendo o noso sistema de benestar.
Ademais, é preciso garantir unhas finanzas públicas saneadas que permitan construír unha base sólida para o crecemento futuro. As políticas fiscais deben impulsar o crecemento potencial da economía, polo que as reformas e o investimento son esenciais. As transicións ecolóxica e dixital, e o reforzo da resiliencia económica e social requirirán un investimento público amplo e sostido nos vindeiros anos. A interacción positiva entre as reformas e o investimento debe mostrar os seus beneficios no marco do Mecanismo de Recuperación e Resiliencia de Next Generation EU.
En definitiva, as contas de 2024 terán como obxectivo, en primeiro lugar, impulsar o crecemento potencial da economía galega mediante os investimentos estruturais precisos para contar cun tecido industrial máis moderno, produtivo, sostible, e competitivo no marco dunha economía global e conectada, apostando polo desenvolvemento dunha industria intelixente con capital humano capaz de anticiparse aos cambios e xestionar as vantaxes das novas tecnoloxías a través da innovación e o impulso de sectores de alta complexidade, apostando pola diferenciación en base ao compoñente tecnolóxico, a calidade e o deseño. Así mesmo é necesario impulsar un tecido empresarial de maior tamaño, que aposte pola súa internacionalización mediante a diversificación de produtos e mercados.
En segundo lugar, consolidar un crecemento sostido co impulso de proxectos transformadores da nosa estrutura económica e que acelere o seu desacoplamento dos combustibles fósiles e impulse as fontes de enerxía limpas apoiando os investimentos que contribúan á eficiencia e á transición enerxética aproveitando os recursos provenientes do Fondo de Transición Xusta en aplicación do Pacto Verde Europeo, do Mecanismo de Recuperación e Resiliencia de Next Generation EU e do novo marco operativo de fondos europeos 2021-2027 dedicados a esta finalidade.
En terceiro lugar, proseguir coa modernización dos servicios públicos fundamentais como instrumento básico de solidariedade e redistribución, en especial no eido sanitario cunha política ampla de investimentos dotando a sanidade pública en equipos, infraestruturas e medios que garantan unha cobertura sanitaria de calidade que incida na mellora da saúde da poboación galega. Así mesmo, no eido educativo despregaranse investimentos sociais que contribúan á formación e á igualdade de oportunidades, mediante una administración educativa moderna, dinámica e innovadora, cunha aposta decidida na educación dixital e as novas metodoloxías, e na mellora e diversificación da formación profesional, desenvolvendo de forma conxunta os centros educativos e empresas proxectos de innovación, favorecendo o máximo desenvolvemento das capacidades e adaptalas á realidade socioeconómica, contribuíndo á mellora continua da calidade da formación e da empregabilidade. Todo iso sen esquecer a necesidade de desenvolver políticas no ámbito da vivenda, medioambientais, e no sector turístico e no fortalecemento do sector primario como panca de crecemento e instrumento de cohesión territorial, acompañadas con medidas tendentes a superar o complexo reto demográfico que temos por diante, como a Estratexia Retorna que fai do «retorno» unha oportunidade que posibilita a mellora tanto da competitividade e produtividade do tecido empresarial como das condicións laborais e a calidade de vida.
Por último, en relación aos servizos sociais os esforzos centraranse en despregar un conxunto de servizos que garantan a accesibilidade en todo o territorio galego ás prestacións básicas dos servizos sociais, adicando unha especial atención á diversificación dos servizos e actuacións ofertadas en función das necesidades detectadas. Tamén en seguir apoiando aos colectivos máis vulnerables mediante o despregamento de actuacións públicas coordinadas co obxectivo último de incidir sobre os niveis de desigualdade da economía e sobre as vulnerabilidades ás que están expostos.
Os orzamentos para 2024 recollen unha visión con enfoque PEG 2030, así como unha visión transversal das políticas de gasto con perspectiva de xénero, impacto na infancia e un informe do orzamento en clave de obxectivos da Axenda 2030 e a transición ecolóxica.
A clasificación orgánica do orzamento 2024 artéllase ao abeiro do Decreto 59/2023, do 14 de xuño, polo que se establece a estrutura orgánica da Xunta de Galicia, así como do Decreto 108/2022, do 16 de xuño, de estrutura orgánica dos órganos superiores e de dirección dependentes da Presidencia da Xunta de Galicia e do Decreto 79/2023, do 22 de xuño, polo que se fixa a estrutura orgánica das vicepresidencias e das consellerías da Xunta de Galicia.
A través desta orde dítanse as normas para a elaboración dos orzamentos da Comunidade Autónoma para 2024 ao abeiro do disposto no artigo 51 do texto refundido da Lei de réxime financeiro e orzamentario de Galicia aprobado polo Decreto lexislativo 1/1999, do 7 de outubro.
Polo exposto, e en virtude das competencias atribuídas polo artigo 7.c) do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro,
Artigo 1.
Directrices para o establecemento do marco orzamentario 2024
Os orzamentos xerais da Comunidade Autónoma para 2024 orientaranse a desenvolver as liñas de actuación encamiñadas a impulsar o crecemento potencial da economía mediante investimentos estruturais precisos para contar cun tecido industrial máis moderno, produtivo, sustentable, e competitivo e de máis tamaño; o desenvolvemento de proxectos transformadores que aceleren o seu desacoplamento dos combustibles fósiles e que potencien as fontes de enerxía limpas; proseguir coa modernización dos servizos públicos fundamentais como instrumento básico de solidariedade e redistribución, acompañadas con actuacións específicas en materia de vivenda, ambiente, turismo e de fortalecemento do sector primario; seguir apoiando os colectivos máis vulnerables, e todo isto partindo dos grandes retos fixados no Plan estratéxico de Galicia 22-30 e na estratexia Next Generation Galicia, e complementado polo novo marco de 2021-2027 de fondos estruturais, baseados no crecemento sustentable e cohesionado social e territorialmente, profundando na innovación e na dixitalización, promovendo unha transformación económica innovadora e intelixente e o coñecemento como vía de desenvolvemento, e unha transición enerxética limpa e equitativa.
Os orzamentos xerais da Comunidade Autónoma para 2024 seguirán as anteriores orientacións e os criterios xerais de orzamentación e adecuarán os seus gastos ao límite de gasto non financeiro que aprobe a Xunta de Galicia, que será coherente coas previsións fiscais e as taxas de referencia acordadas polo Consello de Política Fiscal e Financeira.
Artigo 2.
Criterios xerais de orzamentación
Os orzamentos da Comunidade Autónoma de Galicia para 2024 priorizarán os seguintes criterios de asignación de recursos para acadar os obxectivos fixados no artigo 1:
a) Impulsar o crecemento potencial da economía mediante investimentos estruturais precisos para contar cun tecido industrial máis moderno, produtivo, sustentable, e competitivo no marco dunha economía global e conectada, apostando polo desenvolvemento dunha industria intelixente e que aposte pola diferenciación con base no compoñente tecnolóxico, na calidade e no deseño, e acompañado con actuacións que teñan por obxecto impulsar un tecido empresarial de máis tamaño, que aposte pola súa internacionalización mediante a diversificación de produtos e mercados.
b) Consolidar un crecemento sostido co impulso de proxectos transformadores que aceleren o seu desacoplamento dos combustibles fósiles e impulse as fontes de enerxía limpas, apoiando os investimentos que contribúan á eficiencia e á transición enerxética precisos para contar cun tecido económico máis verde, moderno, produtivo e sustentable.
c) Proseguir coa modernización dos servizos públicos fundamentais como instrumento básico de solidariedade e redistribución, no eido sanitario, educativo e de servizos sociais, con actuacións específicas en materia de vivenda, turismo e de fortalecemento do sector primario, cunha finalidade última de mellorar a cohesión social, o benestar e calidade de vida dos cidadáns galegos, así como seguir apoiando os colectivos máis vulnerables co obxectivo último de incidir sobre os niveis de desigualdade da economía e sobre as vulnerabilidades a que están expostos.
d) Continuar desenvolvendo o Plan estratéxico de Galicia 22-30 e impulsar a execución en Galicia dos proxectos financiados con NGEU, complementados con recursos achegados polo novo marco operativo de 2021-2027 de fondos europeos de cohesión, apoiando os sectores produtivos estratéxicos, fomentando un tecido produtivo moderno, baseado na innovación e no capital humano, con altas taxas de emprego, e deseñar a Galicia do futuro poñendo no centro o reto demográfico e o tránsito cara a unha Galicia máis sustentable, ecolóxica e climaticamente neutra, máis dixital, innovadora e intelixente, máis social e inclusiva e mellor adaptada aos retos actuais e futuros.
e) Profundar na reforma da Administración pública autonómica como elemento clave no funcionamento da economía, desenvolvendo sistemas e procedementos máis eficientes e modernos, mellorando as infraestruturas tecnolóxicas que permitan a automatización de procesos, e contribuíndo a súa modernización mediante a dixitalización.
Artigo 3.
Ámbito de aplicación
Un. As disposicións contidas nesta orde serán de aplicación á elaboración do anteproxecto de Lei dos orzamentos xerais da Comunidade Autónoma para o ano 2024, que abrangue os orzamentos dos seguintes entes:
1. Entidades con orzamento limitativo.
a) A Administración xeral da Comunidade Autónoma e os órganos estatutarios e consultivos.
b) Os organismos autónomos.
c) As axencias públicas autonómicas.
d) As entidades públicas instrumentais de asesoramento ou consulta que, consonte a disposición adicional sexta da Lei 16/2010, do 17 de decembro, de organización e funcionamento da Administración xeral e do sector público de Galicia (Lofaxga), terán a consideración de organismos autónomos para efectos orzamentarios.
e) Os orzamentos das demais entidades cuxa normativa específica lles confire carácter limitativo aos créditos do orzamento de gastos.
2. Entidades con orzamento estimativo.
a) Os orzamentos de explotación e capital das entidades públicas empresariais, a que fai referencia o artigo 89 da Lofaxga.
b) Os orzamentos de explotación e capital das sociedades mercantís públicas autonómicas, a que fai referencia o artigo 102 da Lofaxga.
c) Os orzamentos de explotación e capital das fundacións do sector público autonómico, a que se refire o artigo 113 da Lofaxga.
d) Os orzamentos dos consorcios autonómicos, a que fai referencia o artigo 95 da Lofaxga.
Dous. En todo caso, os orzamentos incluirán os de todas as entidades que estean clasificadas como subsector Administración rexional (S.1312), segundo o SEC-2010, consonte a información contida no inventario de entes da Intervención Xeral da Administración do Estado, aínda que non estean participadas maioritariamente pola Comunidade Autónoma, agás as universidades públicas e as entidades que dependan delas. Tamén formarán parte dos orzamentos xerais da Comunidade Autónoma os dos entes pertencentes ao sector sociedades non financeiras e financeiras participadas maioritariamente, directa ou indirectamente, pola Xunta de Galicia.
Tres. Os fondos carentes de personalidade xurídica, existentes na data de elaboración dos orzamentos, presentarán a documentación orzamentaria de acordo coas instrucións que estableza a Dirección Xeral de Planificación e Orzamentos.
Artigo 4.
Unidade de orzamentación
Os orzamentos xerais da Comunidade Autónoma elaboraranse tendo como unidade de conta o euro.
Artigo 5.
Órganos participantes na elaboración dos orzamentos
Un. Comisión de análise e avaliación dos obxectivos dos programas de gasto.
É o grupo de traballo encargado de avaliar os obxectivos estratéxicos e operativos asignados aos distintos programas de gasto, e os seus indicadores de resultado, así como a coherencia dos indicadores de produtividade asignados a cada proxecto orzamentario. Estes obxectivos coincidirán cos do Plan estratéxico de Galicia.
Constituirase unha comisión por cada sección e formarán parte dela:
• A directora xeral de Planificación e Orzamentos, que a presidirá.
• A subdirectora xeral de Planificación.
• A secretaria xeral de Igualdade ou persoa en quen delegue.
• O secretario xeral técnico da respectiva sección orzamentaria e os responsables de gasto que xulgue necesarios.
O presidente da Comisión poderá convocar outros xestores de gasto, así como o persoal asesor que xulgue conveniente.
No seo destas comisións haberá tres grupos de traballo, que desenvolverán as actuacións precisas para elaborar cadanseu informe orzamentario.
1. Grupo de análise de xénero, que analizará o impacto dos programas de gasto na erradicación das fendas de xénero detectadas e realizará as recomendacións precisas para a incorporación da perspectiva de xénero aos orzamentos.
2. Grupo de orzamento da infancia e adolescencia, que analizará a achega ás necesidades da infancia e adolescencia dos diferentes proxectos de gasto.
3. Grupo de traballo ODS 2030, que analizará a vinculación dos orzamentos coa lóxica da estratexia da Axenda 2030.
Dous. Comisión de ingresos propios e finalistas.
Por cada sección constituirase unha comisión, á cal lle corresponderán as tarefas de determinación, análise e agregación dos datos precisos para a elaboración das previsións dos seguintes ingresos:
‒ Os relativos ás taxas, prezos e demais ingresos de dereito público xestionados pola sección.
‒ Os ingresos de carácter finalista procedentes da Administración do Estado ou doutras administracións públicas, agás os recollidos na Comisión de Fondos Europeos.
Para a súa determinación será requisito imprescindible a xustificación do dereito á súa percepción por parte das consellerías afectadas.
‒ Os correspondentes aos organismos autónomos, axencias ou entidades con orzamento limitativo recollidos no artigo 3 que estivesen adscritos á sección.
As comisións estarán integradas:
‒ Polos representantes que designe a Dirección Xeral de Planificación e Orzamentos, un dos cales actuará como presidente e outro como secretario da Comisión.
‒ Por un representante designado pola Axencia Tributaria de Galicia.
‒ Por un representante que designará cada sección orzamentaria, que actuará no nome da sección e das entidades que teña adscritas; logo de solicitude, poderá vir acompañado doutros membros da sección, que actuarán como asesores.
No seo desta comisión realizaranse as tarefas necesarias para a determinación das modificacións normativas que ten que incorporar o anteproxecto de lei de orzamentos ou de medidas fiscais en relación coas taxas. Estas modificacións deberán ampararse nunha memoria económica que conteña os custos da prestación do servizo, o número de servizos que se espera realizar anualmente, as tarefas que se propoñen e, de ser o caso, os instrumentos reguladores que para elas se propoñan. Esta memoria será elaborada pola sección orzamentaria a que corresponda a xestión da taxa e deberá confeccionarse e poñerse ao dispor dos restantes membros da Comisión con carácter previo á reunión en que se proceda á análise da modificación normativa que se pretenda.
Ademais, corresponderalle a esta comisión realizar dos cálculos necesarios para determinar os beneficios fiscais e as subvencións reguladoras que afectan as taxas e os prezos que xestiona cada sección orzamentaria.
O presidente da Comisión poderá convocar outros xestores de ingresos, así como o persoal asesor que considere conveniente.
Tres. Comisión de Fondos Europeos e Fondo de Compensación Interterritorial (FCI).
Paralelamente á anterior Comisión, para cada sección constituirase unha comisión á cal corresponderán as tarefas de determinación, análise e agregación dos datos precisos para a elaboración das previsións dos seguintes ingresos:
‒ Os ingresos previstos de certificacións de gastos cofinanciados con fondos europeos xestionados pola Comunidade Autónoma.
‒ Os ingresos finalistas doutras administracións financiados con fondos europeos plurirrexionais e de cooperación.
‒ Os ingresos previstos de partidas financiadas co FCI.
‒ A previsión das anualidades para 2024 do MRR asignadas e ingresadas nas correspondentes conferencias sectoriais.
A Comisión de Fondos estará integrada por:
‒ A directora xeral de Planificación e Orzamentos, que actuará como presidenta.
‒ O subdirector xeral de Orzamentos.
‒ A subdirectora xeral de Planificación.
‒ O subdirector xeral de Programación Financeira do Sector Público Autonómico e de Seguimento de Políticas de Gasto, que actuará como secretario.
‒ Dous representantes designados pola Dirección Xeral de Política de Cohesión e Fondos Europeos, en concepto de organismo intermedio do Feder e do FSE.
‒ Un representante designado pola Secretaría Xeral Técnica da Consellería do Medio Rural, en calidade de autoridade de xestión do Feader.
‒ Un representante designado pola Secretaría Xeral Técnica da Consellería do Mar, en calidade de órgano coordinador e xestor do Fempa en Galicia.
‒ Por último, formará parte un representante da Dirección Xeral de Relacións Exteriores e coa Unión Europea para establecer as previsións de ingresos do Poctep.
O presidente da Comisión poderá convocar outros xestores de gasto, así como o persoal asesor que xulgue conveniente.
No seo desta comisión realizaranse as tarefas precisas para a estimación das certificacións previstas dos anteriores fondos, en función do establecido nos programas operativos e dos negocios xurídicos que vehiculen a execución de fondos plurirrexionais que vaian ser executados polo sector público autonómico; do mesmo xeito, trataranse as partidas que deben figurar nos estados de gasto para posibilitar as ditas certificacións.
Catro. Comisión funcional do gasto.
A Comisión funcional do gasto determinará, en función dos obxectivos e das prioridades de gasto establecidas nas liñas estratéxicas de gasto recollidas nos artigos 1 e 2, e dos recursos dispoñibles, a distribución do orzamento por programas, capítulos e proxectos de gasto.
No seo desta comisión realizarase unha análise dos diferentes proxectos de gastos, unidade básica de orzamentación, nos cales se concretan as actuacións que se vaian desenvolver no vindeiro exercicio, de cara a acreditar a súa adecuada definición, necesidade, prioridade e cuantificación.
Para iso os proxectos agruparanse en tres grupos segundo a natureza dos gasto, gastos de funcionamento, subvencións e axudas e investimentos.
A Comisión estará formada por:
‒ A persoa titular da Consellería de Facenda e Administración Pública, que a presidirá.
‒ Os titulares das distintas seccións orzamentarias ou persoas en que estes deleguen.
‒ A directora xeral de Planificación e Orzamentos, que actuará como vicepresidenta.
‒ O titular da Subdirección Xeral de Orzamentos, que actuará como secretario.
Por proposta de calquera dos seus membros poderán ser convocados representantes de calquera dos centros directivos cuxa presenza se considere oportuna, así como os outros subdirectores da Dirección Xeral de Planificación e Orzamentos en función da materia que se vaia tratar.
Para o cumprimento das súas funcións, a Comisión poderá actuar en pleno ou mediante as subcomisións que para cada sección orzamentaria se decida establecer.
O traballo desta comisión desenvolverase a partir do orzamento básico elaborado pola Subdirección Xeral de Orzamentos, así como das propostas gravadas na aplicación de orzamentos por cada sección orzamentaria e as fichas de investimentos. Para o desenvolvemento dos seus traballos analizará e pechará separadamente, por unha banda, os proxectos de gasto corrente; e por outra, a programación dos proxectos de investimento con base nas fichas recollidas no anexo partindo de cero.
Non se terán en conta as propostas non rexistradas no devandito aplicativo en tempo e forma.
Artigo 6.
Proceso de elaboración do proxecto de orzamentos
Un. Información que se subministrará en relación con determinados ingresos.
A Dirección Xeral de Planificación e Orzamentos da Consellería de Facenda e Administración Pública levará a cabo as tarefas de determinación dos ingresos correspondentes ao sistema de financiamento da Comunidade Autónoma. Esta estimación basearase nos datos comunicados polo Ministerio de Facenda e Función Pública ao respecto.
Ademais, corresponderalle a tarefa de realizar a análise e agregación dos datos que, conforme o sinalado tanto no presente punto como nos puntos dous a catro deste artigo, sexan precisos para a elaboración do anteproxecto de ingresos.
A información necesaria para establecer as previsións correspondentes a impostos directos e indirectos, tanto propios da Comunidade Autónoma coma os cedidos xestionados por ela, será facilitada pola Axencia Tributaria de Galicia.
A información correspondente aos ingresos dos capítulos V e IX da sección 22 achegarase en función das competencias que, para cada un deles, corresponda ben á Secretaría Xeral Técnica e do Patrimonio ou ben á Dirección Xeral de Política Financeira e Tesouro.
Dous. Ingresos correspondentes ás distintas seccións orzamentarias.
As previsións dos ingresos que determinen as comisións das correspondentes seccións orzamentarias a que se refire o punto dous do artigo 5 deberán estar á disposición da Dirección Xeral de Planificación e Orzamentos antes do 10 de xullo.
Tres. Fondos Europeos e FCI.
A Dirección Xeral de Planificación e Orzamentos realizará a estimación global de financiamento con FCI para o vindeiro exercicio, que será confirmada cos datos do Ministerio de Facenda e Función Pública. Posteriormente, determinará os proxectos financiados con cargo ao FCI, acordados con cada unha das consellerías para o seu financiamento co crédito recollido na sección 33 do anteproxecto de orzamentos xerais do Estado para o ano 2024, correspondentes a esta comunidade autónoma.
As direccións integrantes da Subcomisión de Ingresos de Fondos Europeos achegarán a información precisa para a dotación de partidas correspondentes ás actuacións recollidas nos programas operativos.
A anterior información, no que atinxe ás previsións de ingresos, deberáselle remitir á Dirección Xeral de Planificación e Orzamentos antes do 10 de xullo.
Catro. Anexo de persoal.
O anexo de persoal obterase directamente no programa de xestión de persoal no caso das seccións orzamentarias, organismos autónomos e axencias públicas autonómicas incluídas no sistema.
A Subdirección Xeral de Custos de Persoal solicitaralles ás distintas seccións orzamentarias unha ficha de evolución de efectivos, que recollerá a situación do anexo e se cubrirá coa situación dos efectivos reais en data 1 de xuño de 2023, indicando as previsións de vacantes e a previsión de necesidades para o ano 2024; para estes efectos, a Dirección Xeral de Planificación e Orzamentos establecerá o modelo para a remisión dos datos.
Estas fichas de persoal serán analizadas nas comisións funcionais de gasto e servirán como base para a elaboración e cuantificación do dito anexo.
As fichas poderán estar acompañadas dos documentos acreditativos das necesidades expostas.
As ditas fichas deberán ser remitidas á Dirección Xeral de Planificación e Orzamentos antes do 10 de xullo.
O orzamento básico de persoal deberá estar pechado antes do 20 de xullo.
Para os casos en que as dotacións do capítulo I se financien con fondos europeos ou outros fondos finalistas, os distintos servizos orzamentarios (direccións xerais ou equivalentes) deberán remitir, a través do programa informático de elaboración de orzamentos, a información referida a estes por código de proxecto e fonte de financiamento.
Cinco. Beneficios fiscais.
Os datos coa estimación e elaboración do orzamento de beneficios fiscais serán facilitados pola Axencia Tributaria de Galicia para a súa incorporación ao proxecto de orzamentos xerais da Comunidade Autónoma.
A referida estimación deberá constar na Dirección Xeral de Planificación e Orzamentos antes do 8 de setembro.
Seis. Propostas de gasto.
As distintas consellerías e órganos xestores remitirán, polo sistema informático establecido para o efecto, as propostas de gasto plurianuais, coas actuacións contidas en cada proxecto desagregadas para 2024, incluíndo as referentes aos organismos, entes e sociedades a eles adscritos, antes do 4 de setembro. Os parámetros de evolución do gasto non financeiro de cada sección deberán axustarse aos xerais establecidos no seo da Comisión Funcional do Gasto.
A Dirección Xeral de Planificación e Orzamentos examinará, no seo da Comisión Funcional do Gasto, a documentación orzamentaria recibida, para os efectos de verificar o axuste dos créditos ás previsións de financiamento realizadas e ao establecido nesta orde e na restante normativa aplicable.
Sete. Regras de validación.
As dotacións de partidas propostas e aceptadas son vinculantes para cada sección orzamentaria. Tras as reunións das comisións funcionais de gasto e de ingreso que procedan, a Consellería de Facenda e Administración Pública determinará, consonte os criterios financeiros, os resultados pretendidos e demais directrices aprobadas polo Consello da Xunta de Galicia, os importes dos orzamentos correspondentes a cada servizo orzamentario ou equivalente, fixando as regras de validación que se deben incluír no programa informático de elaboración dos orzamentos.
As ditas validacións deberán estar cargadas no aplicativo de elaboración de orzamentos antes do 2 de outubro.
Oito. Sociedades públicas mercantís autonómicas, fundacións do sector público autonómico, consorcios autonómicos e entidades públicas empresariais.
Os entes instrumentais sinalados no artigo 3 desta orde remitiranlle á Dirección Xeral de Planificación e Orzamentos, a través da aplicación informática especialmente habilitada para iso, a documentación que oportunamente se determinará a través da correspondente resolución.
Os órganos de goberno de cada ente instrumental aprobarán a actualización do seu PAIF e actualizarán o seu catálogo de obxectivos, de acordo co establecido no artigo 84 do texto refundido da Lei de réxime financeiro e orzamentario de Galicia, e acordarán a súa remisión á Dirección Xeral de Planificación e Orzamentos antes do 15 de setembro.
A Dirección Xeral de Planificación e Orzamentos poderá, para os efectos da presentación de datos agregados, homoxeneizar as estruturas orzamentarias das sociedades e entes clasificados como Administración pública da Comunidade Autónoma consonte as normas do Sistema europeo de contas (SEC-2010). Esta homoxeneización realizarase sobre a base da estrutura de ingresos e gastos establecida no artigo 4 desta orde.
Os datos de gastos de persoal serán recollidos na aplicación de custos de persoal pola Subdirección de Custos de Persoal, con base nos cadros de persoal autorizados para cada ente.
No caso de que non remitisen a documentación anterior completa e nos prazos establecidos, o orzamento do ente instrumental será elaborado de oficio pola Dirección Xeral de Planificación e Orzamentos, aplicando os criterios da prórroga establecidos no artigo 54 do texto refundido da Lei de réxime financeiro e orzamentario de Galicia; do mesmo xeito, axustaranse as transferencias de financiamento correspondentes.
Nove. Orzamentos dos organismos estatutarios e consultivos.
As propostas de anteproxectos dos estados de gastos dos órganos estatutarios e consultivos da Comunidade Autónoma elaboraranse consonte os criterios establecidos e remitiranse, antes do 29 de setembro, á Dirección Xeral de Planificación e Orzamentos.
A Dirección Xeral de Planificación e Orzamentos mecanizará no soporte informático de elaboración de orzamentos os ditos orzamentos.
Dez. Anteproxecto de Lei de orzamentos.
Tendo en conta as análises e as propostas de ingresos e gastos resultantes, e consonte as directrices do marco orzamentario plurianual da Comunidade Autónoma, a Consellería de Facenda e Administración Pública formulará o anteproxecto de Lei de orzamentos xerais e someterao á aprobación do Consello da Xunta de Galicia.
Ademais, se for o caso, a Consellería de Facenda e Administración Pública formulará o anteproxecto de lei de medidas fiscais e administrativas que acompañe o de orzamentos, o cal tamén se someterá á aprobación do Consello da Xunta de Galicia.
Artigo 7.
Estrutura orzamentaria
Un. Orzamento consolidado.
O orzamento consolidado da Comunidade Autónoma comprende o das entidades con orzamento limitativo (Administración xeral, organismos autónomos e axencias públicas autonómicas e entidades públicas instrumentais de asesoramento ou consulta) e recollerá a seguinte estrutura.
I. Orzamento de ingresos.
a) Estrutura orgánica.
O orzamento de ingresos elaborarase de acordo coa clasificación orgánica, que se corresponde cun único centro xestor na Administración xeral e con centros de xestión diferenciados para cada un dos organismos autónomos e axencias públicas autonómicas.
b) Estrutura económica.
Os recursos incluídos nos estados de ingresos do orzamento ordenaranse segundo a súa natureza económica, conforme ca clasificación por capítulos, artigos, conceptos e subconceptos que figura no anexo I desta orde.
A creación de conceptos, nos capítulos que non aparezan tipificados no anexo I, será solicitada á Dirección Xeral de Planificación e Orzamentos polos centros xestores.
c) Orzamento dos ingresos procedentes doutras administracións nos organismos e entes instrumentais.
Todos os ingresos que os distintos organismos e entes propoñan consignar no orzamento inicial, procedentes doutras administracións públicas, salvo os que sexan exceptuados pola Dirección Xeral de Planificación e Orzamentos, deberán consignarse no orzamento de ingresos da Administración xeral. Simultaneamente, a sección de adscrición deberá consignar no seu estado de gastos as correspondentes partidas de transferencia.
d) Remanentes de tesouraría.
Salvo informe favorable da Dirección Xeral de Planificación e Orzamentos, non se consignará ningunha dotación no concepto de ingresos 870 (remanente de tesouraría).
II. Orzamento de gastos.
a) Estrutura económica.
Os créditos incluídos nos estados de gasto do orzamento ordenaranse segundo a súa natureza económica, de acordo coa clasificación por capítulos, artigos, conceptos e subconceptos, detallados no anexo II desta orde, e agruparanse separando as operacións correntes, as de capital, as financeiras e o fondo de continxencia de execución orzamentaria.
A creación de conceptos e subconceptos, nos capítulos que non aparezan tipificados no anexo II, require informe favorable da Dirección Xeral de Planificación e Orzamentos, logo da proposta motivada dos centros xestores interesados.
b) Estrutura funcional por programas.
A asignación dos recursos efectuarase segundo a estrutura funcional por programas de gasto, detallada no anexo III, que será adecuada aos contidos das políticas de gasto que delimitan e concretan as áreas de actuación do orzamento, relacionadas co PEG 2022-2030, e permitiralles aos centros xestores agrupar os créditos orzamentarios atendendo aos obxectivos que se pretendan acadar.
A Dirección Xeral de Planificación e Orzamentos poderá autorizar, por propia iniciativa ou por proposta dos centros xestores, modificacións no código, denominación e contido dos programas, así como a supresión de determinados programas de gasto ou creación doutros, para adaptar a clasificación por programas á estrutura da planificación estratéxica de Galicia.
Cada programa orzamentario contará cun obxectivo estratéxico, que responderá aos fixados no Plan estratéxico de Galicia 22-30, que, pola súa vez, responden á súa lóxica de planificación. O antedito plan xerarquízase arredor dunha estrutura de catro niveis: eixes, prioridades de actuación, obxectivos estratéxicos e obxectivos operativos, que figurarán na aplicación informática de elaboración de orzamentos.
No nivel de obxectivo estratéxico asimílanse as estruturas do PEG e a funcional do orzamento, correspondendo polo xeral un obxectivo estratéxico a cada programa de gasto. Porén, de maneira extraordinaria, un obxectivo estratéxico pode abranguer varios programas orzamentarios.
A totalidade dos créditos de cada programa desagrégase por códigos de proxecto, baixo os que se identifican os obxectivos operativos que se prevén acadar.
A creación dos códigos de proxecto realizaraa a Dirección Xeral de Planificación e Orzamentos, a través da aplicación informática de elaboración dos orzamentos xerais da Comunidade Autónoma, de oficio ou validando a proposta dos órganos xestores, segundo o establecido nas instrucións para a elaboración dos orzamentos.
Os proxectos de gasto deberán asociar os indicadores de produtividade que permitan avaliar a eficacia e a eficiencia do gasto. Por regra xeral, sempre que estean relacionados coas actuacións que se vaian desenvolver no proxecto, deberán incluír os indicadores clave de produtividade, definidos tras o proceso de análise coas consellerías.
c) Estrutura orgánica.
As dotacións consignadas nos programas de gasto distribuiranse por servizos orzamentarios, unidades orgánicas con rango de dirección xeral ou equivalente, co detalle que figura no anexo IV desta orde.
d) Distribución territorial.
As dotacións orzamentarias dos proxectos de gasto deben concretar a súa distribución territorial por concello, agás cando pola natureza do gasto non poida identificarse, a priori, o destinatario.
e) Os proxectos de gasto deberán concretar, ademais da vinculación ao PEG, os plans de actuación de carácter sectorial ou transversal que desenvolven, que posibilitará o encaixe da planificación global e xeral prevista no PEG coa planificación particular de cada sección orzamentaria.
III. Estados financeiros dos organismos autónomos e das axencias públicas autonómicas.
Ademais da estrutura establecida con carácter xeral, os orzamentos de ingresos e gastos dos organismos autónomos, axencias públicas autonómicas e demais entes recollidos no artigo 3 que estean suxeitos a orzamento limitativo de gasto incluirán os estados financeiros que están obrigados a presentar, de acordo coas súas normas específicas de carácter contable e, en especial, as recollidas no capítulo IV do texto refundido da Lei de réxime financeiro e orzamentario de Galicia que lles son de aplicación; en particular, deberán presentar a súa conta financeira calculada con criterios de contabilidade nacional.
Estes entes deben conciliar os obxectivos estratéxicos e operativos que perseguen cos seus programas orzamentarios vinculados ao Plan estratéxico de Galicia 22-30.
Dous. Orzamentos dos entes instrumentais.
Os orzamentos de explotación e capital e demais estados financeiros das sociedades mercantís públicas autonómicas, fundacións do sector público autonómico e demais entes recollidos no artigo 3 non suxeitos a orzamento limitativo estrutúranse de acordo coas súas normas específicas e, en particular, as recollidas no capítulo V do texto refundido da Lei de réxime financeiro e orzamentario de Galicia que lles son de aplicación.
Na formulación do programa de actuacións, investimentos e financiamento (PAIF) que estes entes deben presentar, deberán ter en conta os obxectivos considerados no Plan estratéxico de Galicia e nos plans xerais, sectoriais e transversais que os poidan afectar e, polo miúdo, os obxectivos que recolla o programa orzamentario consolidado que conteña, se é o caso, as transferencias correntes e de capital para financiar as actividades e os proxectos do ente.
Tres. Transferencias de financiamento.
As transferencias internas, achegas e, en xeral, as operacións entre os diversos entes recollidos no artigo 3 desta orde orzaranse de modo nominativo para os efectos da consolidación dos estados orzamentarios.
Artigo 8.
Texto articulado
Un. Coordinación das propostas e elaboración do texto articulado.
Corresponderalle á Dirección Xeral de Planificación e Orzamentos coordinar a redacción do articulado do anteproxecto de lei de orzamentos e a presentación do seu texto definitivo.
Dous. Remisión de propostas normativas.
As consellerías, e a través delas os organismos e demais entes recollidos no artigo 3 desta orde, poderán formular, a través do aplicativo de elaboración de orzamentos, antes do 8 de setembro, as propostas normativas con encaixe na lei de orzamentos que consideren precisas.
Coas propostas deberanse xuntar os seguintes documentos:
‒ Memoria xustificativa da súa oportunidade.
‒ Táboa de vixencias e de disposicións afectadas.
‒ Informe económico sobre a súa repercusión nos ingresos e gastos, segundo as instrucións que dite a Dirección Xeral de Planificación e Orzamentos.
Tres. Obxecto e contido das propostas normativas.
As propostas normativas que se refiran exclusivamente á modificación de taxas xa existentes ou á creación doutras novas terán que contar necesariamente co visto e prace da Comisión Funcional de Ingresos a que se refire o punto dous do artigo 5 desta orde, logo da análise de viabilidade que se realice ao abeiro da memoria económica especialmente elaborada para xustificar a proposta. Esta proposta deberá formularse no prazo previsto no número dous deste artigo.
Artigo 9.
Documentación e prazos
Un. Memoria I.
A redacción da memoria xeral será levada a cabo pola Dirección Xeral de Planificación e Orzamentos da Consellería de Facenda e Administración Pública.
Dous. Memoria II.
As memorias correspondentes a cada unha das consellerías serán elaboradas por estas segundo o contido e as instrucións que emitirá a Dirección Xeral de Planificación e Orzamentos, e deberán remitirse, mediante o programa informático desenvolvido para a súa xestión, antes do 16 de setembro.
Tres. Memoria de obxectivos e programas.
A memoria de obxectivos e programas será elaborada pola Dirección Xeral de Planificación e Orzamentos e reflectirá os orzamentos en termos do Plan estratéxico de Galicia 22-30. Tamén contará coa análise do orzamento cuxas fontes de financiamento sexan os fondos europeos, en especial dos fondos estruturais (Feder e FSE) e sectoriais (Fempa e Feader).
Catro. Informe económico-financeiro.
A Dirección Xeral de Planificación e Orzamentos coordinará a elaboración do informe económico-financeiro que acompaña o proxecto de lei de orzamentos xerais baseándose, de ser o caso, nos informes e previsións de conxuntura económica elaborados polo Instituto Galego de Estatística e a Dirección Xeral de Política Financeira e Tesouro.
Cinco. Memoria de orzamentos das deputacións.
A Dirección Xeral de Planificación e Orzamentos elaborará a memoria de orzamentos das deputacións provinciais, de acordo coa disposición adicional terceira do Estatuto de autonomía de Galicia.
Seis. Informe de impacto de xénero.
A Secretaría Xeral de Igualdade, en colaboración coa Dirección Xeral de Planificación e Orzamentos e co Instituto Galego de Estatística (IGE), elaborará un informe que permita coñecer a situación diferencial das mulleres e dos homes en relación cos distintos ámbitos prioritarios de intervención e a análise do impacto de xénero dos diferentes programas de gasto.
Sete. Informe de impacto na infancia e na mocidade.
A Dirección Xeral de Planificación e Orzamentos, coa colaboración da Dirección Xeral de Familia, Infancia e Dinamización Demográfica, elaborará un informe que permita apreciar o grao de contribución de cada política de gasto recollida nos orzamentos consolidados á infancia e adolescencia.
Oito. Informe de orzamento consolidado en clave de obxectivos de desenvolvemento sustentable.
A Dirección Xeral de Planificación e Orzamentos elaborará un informe que permita explicar as magnitudes orzamentarias en termos da súa contribución aos obxectivos de desenvolvemento sustentable 2030.
Como novidade para os presentes orzamentos de 2024, a Dirección Xeral del Planificación e Orzamentos elaborará un informe de orzamentación en verde, en que se analiza a contribución dos orzamentos á transición ecolóxica.
Nove. Liquidación dos orzamentos do exercicio anterior e avance do actual.
Tamén se achegarán xunto co anteproxecto de orzamentos xerais da Comunidade Autónoma, a liquidación dos orzamentos do exercicio anterior e un avance dos do exercicio corrente, que serán elaborados pola Intervención Xeral da Comunidade Autónoma.
Disposición adicional primeira.
Tratamento extraorzamentario na xestión do Feaga
Co obxecto de adecuar os estados orzamentarios á natureza da función de intermediación que desenvolve o Fondo Galego de Garantía Agraria na xestión do Fondo Europeo Agrícola de Garantía (Feaga), nos orzamentos xerais da Comunidade Autónoma non se consignarán os créditos destinados ao pagamento deste fondo, o cal se xestionará conforme o sinalado no punto 4 do artigo 46 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro.
Disposición adicional segunda.
Elaboración de proxectos da lei de medidas
No suposto de que a Consellería de Facenda e Administración Pública considere conveniente a elaboración de proxectos de lei que requiran a súa tramitación simultánea co proxecto de lei de orzamentos, constituirase unha comisión específica que estará formada por:
‒ Dous representantes designados pola Dirección Xeral de Planificación e Orzamentos, que exercerán, respectivamente, a Presidencia e a Secretaría da Comisión.
‒ Un representante designado pola Asesoría Xurídica Xeral, que exercerá a Vicepresidencia da Comisión.
‒ Un representante designado por cada consellería.
As tarefas desta comisión desenvolveranse nos prazos e trámites recollidos na instrución de desenvolvemento de esta orde.
Disposición derradeira primeira
Autorízase a Dirección Xeral de Planificación e Orzamentos para desenvolver as normas contidas nesta orde, especialmente as relativas ás datas de presentación da documentación e á definición, normalización e contido da clasificación económica e por programas, así como para adecuar, se é o caso, a documentación que se indica no seu artigo 4, creando ou substituíndo os que se consideren precisos en función das necesidades resultantes do proceso de elaboración.
Disposición derradeira segunda
Esta orde entrará en vigor o día da súa publicación no
Diario Oficial de Galicia
.
Santiago de Compostela, 6 de julio de 2023
Código da clasificación económica dos ingresos públicos comprendidos nos orzamentos da Comunidade Autónoma e os seus organismos autónomos e axencias públicas.
Os recursos que prevé liquidar, segundo a súa natureza económica, clasificaranse por capítulos, artigos, conceptos e subconceptos, tal como se detalla no seguinte sistema de codificación.
Esta estrutura de clasificación inicial por artigos, conceptos e subconceptos considérase aberta, polo que se poderán propoñer os novos elementos que se consideren necesarios en calidade de atípicos, cando non figuren incluídos na codificación inicial.
A clasificación económica, co detalle antes definido, terá carácter informativo para os efectos de lograr unha adecuada identificación dos dereitos económicos da Facenda pública no momento do seu rexistro contable. Para os efectos da súa inclusión nos orzamentos, a desagregación das previsións nos distintos niveis da clasificación por categorías económicas será elaborada polos distintos centros xestores dos ingresos en función da información de que dispoñan por eles.
Recursos condicionados ou non, recibidos pola Administración da Comunidade Autónoma e polos seus organismos autónomos e axencias públicas, sen contrapartida directa por parte dos axentes que os conceden e que se destinan a financiar operacións correntes.
‒ Abriranse outros subconceptos en función dos recursos de procedencia.
‒ Abriranse os subconceptos que procedan segundo a consellería ou organismo a que se destinan.
‒ Desenvolverase en función das liñas de actuación.
‒ No nivel de subconcepto indicarase o ano de procedencia da transferencia.
‒ Abriranse distintos conceptos e subconceptos de acordo coa orixe específica dos fondos.
‒ Nos organismos autónomos e axencias indicarase, no nivel de subconcepto, a natureza dos fondos.
Recolle os ingresos procedentes de rendas de propiedade ou do patrimonio da Comunidade Autónoma e dos seus organismos autónomos e axencias públicas e das súas actividades realizadas en réxime de dereito privado.
Comprende os ingresos derivados da venda de bens de capital de propiedade da Comunidade Autónoma e dos seus organismos autónomos e axencias públicas.
Recursos condicionados ou non recibidos pola Comunidade Autónoma e polos seus organismos autónomos e axencias públicas, sen contrapartida directa por parte dos axentes que os conceden e que se destinan a financiar operacións de capital.
‒ Abriranse os subconceptos que procedan segundo a consellería ou organismo a que afecte.
‒ Desenvolverase en función das liñas de actuación.
Mesmo desenvolvemento que no concepto 430.
Mesmo desenvolvemento que no concepto 431.
Mesmo desenvolvemento que no concepto 432.
Mesmo desenvolvemento que no concepto 440.
Mesmo desenvolvemento que no concepto 441.
Mesmo desenvolvemento que no concepto 442.
Mesmo desenvolvemento que no concepto 443.
‒ Abriranse distintos conceptos e subconceptos segundo a orixe específica dos fondos.
‒ No caso de organismos autónomos e axencias indicarase, no nivel de subconcepto, a natureza dos fondos.
Recolle os ingresos procedentes da venda de activos financeiros, así como os ingresos procedentes de reintegros de préstamos concedidos e os reintegros de depósitos e fianzas constituídas.
Imputaranse a este concepto os ingresos obtidos pola Comunidade Autónoma e polos seus organismos autónomos procedentes da emisión de débeda e da obtención de préstamos tanto no interior como no exterior, en moeda nacional ou estranxeira, a curto, medio e longo prazo, os depósitos e fianzas recibidas.
Código da clasificación económica dos gastos públicos comprendidos nos orzamentos da Comunidade Autónoma e nos seus organismos autónomos.
A desagregación da clasificación económica, en conceptos e subconceptos, ten carácter informativo para aqueles casos en que a vinculación se estableza a nivel máis agregado.
Os centros xestores presentarán o detalle dos créditos en función da información dispoñible, debendo descender ao nivel de subconcepto naqueles conceptos que así se detallan nesta orde.
Naqueles supostos en que se prevexa o desenvolvemento por sectores dun concepto, estes identificaranse polos seguintes díxitos:
‒ Reservarase o subconcepto 9 para achegas a SPI.
‒ Mesmo desenvolvemento no nivel de concepto que o artigo 60 (agás 600.3 e 600.4).
‒ Reservarase o subconcepto 9 para achegas a SPI.
‒ Reservarase o subconcepto 9 para achegas a SPI.
‒ O resto do artigo 63 ten o mesmo desenvolvemento que o 62.
‒ Reservarase o subconcepto 9 para achegas a SPI.
Mesmo desenvolvemento que o concepto 440.
Mesmo desenvolvemento que o concepto 441.
Mesmo desenvolvemento que o concepto 442.
Mesmo desenvolvemento que o concepto 443.
Grupo I. Actuacións de carácter xeral.
Grupo II. Protección civil e seguridade cidadá.
Grupo III. Protección e promoción social.
Grupo IV. Produción de bens públicos de carácter social.
Grupo V. Produción de bens públicos de carácter económico.
Grupo VI. Regulación económica de carácter xeral.
Grupo VII. Regulación económica de sectores produtivos e desenvolvemento empresarial.
Grupo VIII. Transferencias a entidades locais.
Grupo IX. Débeda pública.
Servizo 01. Parlamento.
Servizo 02. Valedor do Pobo.
Servizo 01. Consello de Contas.
Servizo 01. Consello da Cultura Galega.
Servizo 10. Secretaría Xeral da Presidencia.
Servizo 20. Secretaría Xeral de Medios.
Servizo 30. Secretaría Xeral da Emigración.
Servizo 40. Asesoría Xurídica Xeral
Servizo A2. Axencia Turismo de Galicia.
Sociedade mercantil. Corporación Radio e Televisión de Galicia, S.A.
Sociedade mercantil. Sociedade Anónima de Xestión do Plan Xacobeo, S.A.
Servizo 01. Secretaría Xeral Técnica.
Servizo 02. Secretaría Xeral para o Deporte.
Servizo 03. Dirección Xeral de Xustiza.
Servizo 04. Dirección Xeral de Administración Local.
Servizo 05. Dirección Xeral de Relacións Institucionais e Parlamentarias.
Servizo 06. Dirección Xeral de Emerxencias e Interior.
Servizo 07. Dirección Xeral de Relacións Exteriores e coa Unión Europea.
Servizo 08. Delegacións territoriais da Xunta de Galicia.
Servizo 81. Academia Galega de Seguridade Pública.
Servizo A1. Axencia Galega de Emerxencias.
Fundación Semana Verde de Galicia.
Fundación Galicia Europa.
Fundación Deporte Galego (FDG).
Consorcio Local dos Peares.
Servizo 01. Secretaría Xeral Técnica.
Servizo 02. Dirección Xeral de Calidade Ambiental, Sostibilidade e Cambio Climático.
Servizo 03. Dirección Xeral de Patrimonio Natural.
Servizo 04. Dirección Xeral de Ordenación do Territorio e Urbanismo.
Servizo 80. Instituto de Estudos do Territorio.
Servizo 81. Instituto Galego da Vivenda e Solo.
Servizo 82. Axencia de Protección da Legalidade Urbanística.
Centro de Extensión Universitaria e Divulgación Ambiental de Galicia-CEIDA.
Consorcio Casco Vello de Vigo.
Sociedade mercantil, Sociedade Galega do Medio Ambiente, S.A-Sogama.
Sociedade mercantil, Xestión do Solo de Galicia-Xestur, S.A.
Servizo 01. Secretaría Xeral Técnica e do Patrimonio.
Servizo 02. Intervención Xeral da Comunidade Autónoma.
Servizo 03. Dirección Xeral de Planificación e Orzamentos.
Servizo 04. Dirección Xeral de Política Financeira e Tesouro.
Servizo 05. Dirección Xeral de Política de Cohesión e Fondos Europeos.
Servizo 06. Dirección Xeral da Función Pública.
Servizo 07. Dirección Xeral de Simplificación Administrativa.
Servizo 80. Instituto Galego de Estatística.
Servizo 81. Escola Galega de Administración Pública.
Servizo A1. Axencia para a Modernización Tecnolóxica de Galicia.
Servizo A2. Axencia Tributaria de Galicia.
Servizo B1. Consello Económico e Social.
Sociedade mercantil. Redes de Telecomunicación Galegas Retegal, S.A.
Servizo 01. Secretaría Xeral Técnica.
Servizo 02. Dirección Xeral de Mobilidade.
Servizo 03. Xurado de Expropiación de Galicia.
Servizo A1. Axencia Galega de Infraestruturas.
Servizo 82. Entidade Pública Empresarial Augas de Galicia.
Consorcio para a xestión e explotación da rede básica de abastecemento aos concellos de Cervo e Burela.
Sociedade mercantil. Sociedade Pública de Investimentos de Galicia, S.A. (SPI Galicia, S.A.).
Servizo 01. Secretaría Xeral Técnica.
Servizo 02. Secretaría Xeral de Industria.
Servizo 03. Dirección Xeral de Planificación Enerxética e Recursos Naturais.
Servizo 04. Dirección Xeral de Comercio e Consumo.
Servizo 80. Instituto Galego de Consumo e da Competencia-IGCC.
Servizo A1. Instituto Galego de Promoción Económica-Igape.
Servizo A2. Axencia Galega de Innovación-GAIN.
Servizo A3. Axencia Instituto Enerxético de Galicia-Inega.
XesGalicia, Sociedade Xestora de Entidades de Investimento de Tipo Pechado, S.A.U.
Sociedade mercantil. Sodiga Galicia, Sociedade de Capital Risco, S.A.
Sociedade mercantil. Galicia Calidade, S.A.U.
Empresa participada. Parque Tecnolóxico de Galicia, S.A.
Fundación Feiras e Exposicións de Lugo.
Fundación Feiras e Exposicións de Ourense.
Fundación pública galega Centro Tecnolóxico de Supercomputación de Galicia-Cesga.
Fundación de Exposicións e Congresos da Estrada.
Fundación Instituto Feiral da Coruña.
Fundación Pública Artesanía de Galicia.
Fundación Instituto Feiral de Vigo (Ifevi).
Servizo 01. Secretaría Xeral Técnica.
Servizo 02. Secretaría Xeral de Política Lingüística.
Servizo 03. Secretaría Xeral de Universidades.
Servizo 04. Dirección Xeral de Cultura.
Servizo 05. Dirección Xeral de Patrimonio Cultural.
Servizo 06. Dirección Xeral de Ordenación e Innovación Educativa.
Servizo 07. Dirección Xeral de Formación Profesional.
Servizo 08. Dirección Xeral de Centros e Recursos Humanos.
Servizo A1. Axencia Galega das Industrias Culturais.
Consorcio Axencia para a Calidade do Sistema Universitario de Galicia.
Fundación Museo del Mar.
Fundación Cidade da Cultura de Galicia.
Fundación Pública Camilo José Cela.
Servizo 01. Secretaría Xeral Técnica.
Servizo 02. Dirección Xeral de Familia, Infancia e Dinamización Demográfica.
Servizo 03. Dirección Xeral de Inclusión Social.
Servizo 04. Dirección Xeral de Persoas con Discapacidade.
Servizo 05. Dirección Xeral de Maiores e Atención Sociosanitaria.
Servizo 06. Dirección Xeral de Xuventude, Participación e Voluntariado.
Servizo 90. Consorcio Galego de Servizos de Igualdade e Benestar.
Servizo A1. Axencia Galega de Servizos Sociais-AGASS.
Fundación Pública Galega para a Tutela de Persoas Adultas-Funga.
Servizo 01. Secretaría Xeral Técnica.
Servizo 02. Dirección Xeral de Saúde Pública.
Servizo 03. Dirección Xeral de Planificación e Reforma Sanitaria.
Servizo 15. Servizo Galego de Saúde-A Coruña.
Servizo 27. Servizo Galego de Saúde-Lugo.
Servizo 32. Servizo Galego de Saúde-Ourense.
Servizo 36. Servizo Galego de Saúde-Pontevedra.
Servizo 50. Servizo Galego de Saúde-Dirección Xeral de Servizos Centrais.
Servizo A1. Axencia Galega para a Xestión do Coñecemento en Saúde-ACIS.
Servizo A2. Axencia Galega de Sangue, Órganos e Tecidos-ADOS.
Sociedade mercantil. Galaria, Empresa Pública de Servizos Sanitarios, S.A.
Fundación Pública Instituto Galego de Oftalmoloxía-Ingo.
Fundación Pública Urxencias Sanitarias de Galicia 061.
Fundación Pública Galega de Medicina Xenómica.
Servizo 10. Secretaría Xeral Técnica.
Servizo 20. Secretaría Xeral da Igualdade.
Servizo 30. Secretaría Xeral de Apoio ao Emprego, Traballo Autónomo e Economía Social.
Servizo 31. Dirección Xeral de Emprendemento e Apoio ao Emprego.
Servizo 40. Dirección Xeral de Relacións Laborais.
Servizo 50. Dirección Xeral de Formación para o Emprego e Orientación.
Servizo 81. Instituto de Seguridade e Saúde Laboral de Galicia-ISSGA.
Servizo B1. Consello Galego de Relacións Laborais.
Fundación Pública Galega da Formación para o Traballo.
Servizo 01. Secretaría Xeral Técnica.
Servizo 02. Dirección Xeral de Defensa do Monte.
Servizo 03. Dirección Xeral de Planificación e Ordenación Forestal.
Servizo 04. Dirección Xeral de Gandaría, Agricultura e Industrias Agroalimentarias.
Servizo 80. Fondo Galego de Garantía Agraria-FOGGA.
Servizo A1. Axencia Galega de Desenvolvemento Rural-Agader.
Servizo A2. Axencia Galega da Calidade Alimentaria-Agacal.
Servizo A4. Axencia Galega da Industria Forestal-XERA.
Sociedade mercantil. Empresa Pública de Servizos Agrarios Galegos, S.A.-Seaga.
Sociedade mercantil. Xenética Fontao, S.A.
Fundación Centro Tecnolóxico da Carne-CTC.
Servizo 01. Secretaría Xeral Técnica.
Servizo 02. Dirección Xeral de Pesca, Acuicultura e Innovación Tecnolóxica.
Servizo 03. Dirección Xeral de Desenvolvemento Pesqueiro.
Servizo A1. Instituto Tecnolóxico para o Control do Medio Mariño de Galicia-Intecmar.
Entidade Pública Empresarial Portos de Galicia.
Fundación Centro Tecnolóxico do Mar-Fundación Cetmar.
Servizo 01. Consello Consultivo de Galicia.
Servizo 01. Transferencias a corporacións locais.
Servizo 01. Débeda pública da comunidade autónoma.
Servizo 01. Secretaría Xeral Técnica e do Patrimonio.
Servizo 02. Dirección Xeral de Planificación e Orzamentos.
Servizo 03. Dirección Xeral de Política Financeira e Tesouro.
Servizo 04. Dirección Xeral da Función Pública.